Isroil raketadan o‘qqa tutilishiga javoban HAMASning G‘azo sektoridagi marralariga zarba berdi

Isroil harbiy-havo kuchlari samolyotlari 22-avgust, dushanbaga o‘tar kechasi Sderot shahri raketadan o‘qqa tutilganiga javoban HAMASning G‘azo sektoridagi terrorchilik infrastrukturasiga zarbalar berdi. Bu haqda Isroil mudofaa armiyasi matbuot xizmatiga tayanib, “TASS” xabar bermoqda. 

“Sderotga raketa kelib tushganiga javoban Isroil harbiy-havo kuchlari HAMASning G‘azo sektoridagi terrorchilik infrastrukturasi nishonlarini mo‘ljalga oldi”, — deya ma’lum qildi armiya matbuot xizmati. 
Bu Sderot raketadan o‘qqa tutilishiga ikkinchi javob bo‘lib, raketa shaharga kelib tushganidan keyinoq Isroil samolyot va tanklari HAMAS harakatining sektordagi ikki marrasiga zarba berdi.